Duisende reserviste nou as SAPS-lede opgeleiFoto ter illustrasie. (Foto: Twitter) Die opleiding van meer as 2 000 polisiereserviste as permanente lede van die polisie het Maandag begin. Veiligheidswagte wat voorheen as reserviste gewerk het, maak ook deel uit van dié groep. Die opleiding vind by agt van die polisie se akademies reg oor die land plaas en het ten doel om die polisie se kapasiteit uit te brei en meer lede op voetsoolvlak te ontplooi om gemeenskappe te dien. Die 2 506 reserviste en veiligheidswagte is reeds in Desember as polisiekonstabels aangestel. Reserviste is lede van die publiek wat uit vrye wil hul dienste vir die polisie aanbied om beamptes op voetsoolvlak by te staan om misdaad te bekamp. Om as reservis aangestel te word, moet lede van die publiek eers ŉ keuringsproses ondergaan, waartydens hulle sielkundig en fisiek geassesseer word. Daarna ondergaan hulle basiese opleiding soos die hantering van ŉ vuurwapen om hulle in staat te stel om polisielede by te staan. Die besluit om reserviste as amptelike polisielede op te lei is reeds in Julie 2019 geneem. “Die nuutaangestelde konstabels sal ŉ vier maand lange opleidingsprogram ondergaan, waartydens hulle in ŉ aantal gebiede opgelei sal word om die publiek te dien. Die program is aangepas om te bou op die opleiding wat hulle reeds as reserviste ontvang het,” sê kol. Athlenda Mathe, polisiewoordvoerder. “Sodra die reserviste die program voltooi het, sal hulle by polisiestasies en dienspunte in hul onderskeie gemeenskappe aangestel word.”